1Nibak Nabi Daud. Bék kheueh apoh apah sabab ureuëng jeuhet, bék kheueh teuma bingiek até keu ureuëng nyang peubuet salah. 2Sabab awaknyan lagée naleueng nyang gadôh, dan layée lagée seunaman nyang ijo. 3Peucaya kheueh ubak TUHAN, dan peubuet kheueh nyang jroh, tinggai kheueh di nanggroe nyan dan meupi-e kheueh nyang seutia. 4Mita kheueh keubahgiaan ubak TUHAN, Gobnyan geupeupuih até gata. 5Peujok kheueh udeb gata ubak TUHAN, meuharab kheueh ubak Gobnyan, Gobnyan pasti keutulông gata. 6Gobnyan geupeugah keuseutiaan gata lagée trang, dan keujujoran gata lagée uroe peungéuh. 7Preh kheueh TUHAN deungon até nyang teunang, tapreh kheueh deungon saba sampoe Gobnyan geucok tendakan. Bék geulisah sabab ureuëng laén nyang meuhase lam udeb, atawa nyang jipeubuet tipée muslihat. 8Bék bagaih beungéh dan seu-uem até, nyang lagée nyan bagaih that meuteumé bala. 9Sabab ureuëng nyang jipeubuet jeuhet geupeuhanco, teuma ureuëng nyang meuharab ubak TUHAN, nyan kheueh nyang jeuet keuwaréh tanoh nyan. 10Ureuëng jeuhet reujang gadôh, meunyoe teumita, ureuëng nyan ka hanale. 11Ureuëng nyang miyueb até nyan kheueh nyang jeuet keuwaréh tanoh nyan, dan jirasa udeb makmu nyang meulimpah. 12Ureuëng jeuhet jireuncana nyang jeuhet ateueh ureuëng gét, dan jingieng ateueh ureuëng nyan deungon rasa banci. 13Teuma lé TUHAN geupeukém ureuëng jeuhet nyang lagée nyan, sabab Gobnyan geuteupeue bahwa ureuëng nyang lagée nyan ajai jih ka tô that-that. 14Ureuëng jeuhet jisuet peudeueng lam sarông dan aneuk panah pi laju jitimbak keu jipoh maté ureuëng gasien dan ureuëng seungsara, keu teusie ureuëng nyang udeb jih jroh. 15Teuma ureuëng jeuhet nyan teutôb deungon peudeueng jih keudroe, dan aneuk panah awaknyan laju geuwiet meukan. 16Barang nyang na bacut atra ureuëng nyang jroh leubeh meuyuém nibak barang atra ureuëng jeuhet nyang meulimpah ruah. 17Sabab kuasa ureuëng jeuhet teuma geuwiet sampoe patah lé TUHAN, teuma ureuëng nyang gét teutab geulindong. 18TUHAN geujaga udeb ureuëng saléeh, atra pusaka awaknyan teutab keu siumu masa. 19Bak watée meukarat awaknyan hana teuma meudeurita, bak watée musém deuk awaknyan geupeuseb deungon peunajoh. 20Teuma, meunyoe ureuëng jeuhet teutab geupeubinasa, musoh TUHAN teuma gadôh lagée bungöng nyang na timoh di dalam blang, awaknyan teuma gadôh lam asab. 21Ureuëng jeuhet watée jingui atra gob hana jipulang, teuma ureuëng gét-gét jijok deungon sigala mangat até. 22Ureuëng nyang geubri beureukat lé TUHAN teuma jeuet keuwaréh tanoh nyan, teuma ureuëng nyang geukutok lé Gobnyan teuma geu use. 23TUHAN geubimbéng ureuëng nibak rot nyang harôh geulalu, Gobnyan geupeukong ureuëng nyang udeb jih teutab meukeunong bak até Gobnyan. 24Meunyoe rhot, ureuëng nyan hana that meubahya, sabab TUHAN geumat jaroe ureuëng nyan. 25Watée ulôn muda sampoe ka tuha lagée nyoe, gohlom na ulôn kalon ureuëng nyang jroh geutinggai lé TUHAN, atawa aneuëk cucoe ureuëng nyan jeuet keu ureuëng geumadée. 26Gobnyan sabe geubri pinjam dan geujok mantong, dan aneuëk-aneuëk gobnyan jeuet keubeureukat keu geuhnyan. 27Tinggai laju buet jeuhet, dan peubuet laju buet nyang jroh, dan keu siumu masa keuturonan gata jeuet keu ureuëng nyang tinggai teutab nibak tanoh nyan. 28Sabab TUHAN geucinta ubak buet nyang ade dan gét, ureuëng nyang seutia ubak Gobnyan hana geupeubiyeu jihnyan teulanta. Gobnyan geulindong ureuëng nyan sampoe siumu masa, dan keuturonan ureuëng jeuhet teuma geupeuhanco. 29Ureuëng saléeh jeuet keu waréh nibak tanoh nyan, dan tinggai teutab disinan keu siumu masa. 30Ureuëng gét meunyoe jipeugah haba gét that bijaksana, gobnyan sabe jujoe nibak tutoe haba. 31Huköm Po teu Allah na teukeubah lam até gobnyan, gobnyan hana meusimpang nibak huköm nyan. 32Ureuëng jroh-jroh sabe jiluem lé ureuëng jeuhet nyang jimita keuseumpatan mangat jipoh maté. 33teuma TUHAN hana geupeubiyeu ureuëng nyan rhot lam jaroe musoh, atawa jihuköm watée jipeusidang. 34Meuharab kheueh ubak TUHAN dan taát kheueh ubak peurintah Gobnyan, teuma Gobnyan geuangkat gata jeuet keu waréh nibak tanoh nyan; gata teuma tangieng ureuëng jeuhet geupeubinasa. 35Ulôn ka lheueh lôn ngieng ureuëng jeuhet nyang galak meusulet ngon raya haba; jihnyan lagée bak kayée nyang luhu ngon ukeue nyang lhok. 36Watée ulôn jak, jihnyan ka hanale, lôn mita jihnyan, teuma hánmeuho saho dan hana meurumpok. 37Neungieng kheueh ateueh ureuëng nyang jroh dan jujoe até; ureuëng nyang galak keu damé, nibak ureuëng nyan na masa ukeue nyang jroh. 38Teuma ureuëng nyang meudesya geupeubinasa; keuturonan awaknyan geupeuhanco. 39TUHAN geupeuseulamat ureuëng saléeh, dan geulindong awaknyan óh watée teuseupet. 40Gobnyan geutulông dan geupeuseulamat awaknyan, dan geupeusie awaknyan nibak ureuëng-ureuëng jeuhet, sabab awaknyan jimeulindong ubak Gobnyan.
Zabur 37